SKRIFTLIG FORESPØRGSEL E-0514/03

af Miet Smet (PPE-DE) til Rådet

(24. februar 2003)

Om: Kvinders rettigheder i Egypten

Samarbejdet mellem Den Europæiske Union og Egypten foregår på grundlag af Euro-Middelhavspartnerskabet. Dette Euro-Middelhavspartnerskab bygger videre på Barcelona-erklæringen, som undertegnedes af EU's medlemsstater og de 12 partnerlande i Middelhavsområdet. I 2001 undertegnede Den Europæiske Union og Egypten en associeringsaftale.

Til trods for at der i både Barcelona-erklæringen og associeringsaftalen med Egypten henvises til menneskerettighederne, respekteres kvinders rettigheder ikke altid i Egypten. Agence France Presse beretter om, at egyptiske kvinder udsættes for genital lemlæstelse, og at lovene er diskriminerende bl.a. i forbindelse med skilsmisser.

Har EU allerede reageret på disse grove krænkelser af kvinders rettigheder? Agter EU i benægtende fald at reagere på disse krænkelser?

Er der fastsat en mekanisme til systematisk kontrol med og gennemtvingelse af respekt for kvinders rettigheder i Egypten? Og er der skabt mulighed for at suspendere associeringsaftalen med Egypten, når kvinders rettigheder i dette land og mere generelt menneskerettighederne hele tiden krænkes? Vil EU i benægtende fald fremover sørge for at skabe sådanne muligheder?

Såfremt kontrol med og aftvingelse af respekt for kvinders rettigheder er lagt i faste rammer og det eventuelt er vedtaget at suspendere asssocieringsaftalen i Egyptens tilfælde, gælder dette da for alle lande, som har undertegnet en associeringsaftale med EU på grundlag af Barcelona-erklæringen?

Svar

(22. juli 2003)

Rådet minder det ærede parlamentsmedlem om, at med undertegnelsen af associeringsaftalen med Egypten har forbindelserne med dette land fået en ny dimension, som navnlig gør det muligt at føre en dialog om menneskerettigheder og grundlæggende frihedsrettigheder, selv om selve aftalen endnu ikke er trådt i kraft, idet man afventer, at den bliver ratificeret. Missionscheferne på stedet har i trojkasammensætning indledt en dialog med de egyptiske myndigheder om spørgsmål, som giver anledning til bekymringer, herunder overholdelse af menneskerettigheder. Der er blevet afholdt to møder i juli og november 2002. På det første møde besluttede de to parter at føre en regelmæssig dialog i Barcelona-erklæringens og associeringsaftalens ånd. Det første politiske dialogmøde på ministerplan er berammet til juni. Her vil EU få lejlighed til at tage en række spørgsmål op.

Når associeringsaftalen er trådt i kraft, vil den danne rammen om en politisk dialog med jævne mellemrum, hver gang det er nødvendigt og på forskellige niveauer. Det hedder således i selve aftalen, at respekten for de demokratiske principper og de grundlæggende frihedsrettigheder danner grundlaget for forbindelserne mellem EU og Egypten og udgør et væsentligt element heri.

For så vidt angår kvinders rettigheder i Egypten har der kunnet iagttages fremskridt, idet der navnlig er blevet indført en række lovgivningsmæssige bestemmelser. Den egyptiske regering har således i 2000 oprettet et nationalråd for kvinder, der har til formål at fremme kvinders rettigheder og velfærd. En ny og mere fremskridtsvenlig lov om personlige rettigheder (familielov), som blev vedtaget i 2000, har ligeledes forbedret kvinders vilkår. En lov, som gør det lettere for kvinder at opnå skilsmisse, er blevet bekendtgjort. Anvendelsen af disse love støder imidlertid endnu alt for ofte på administrative og sociale hindringer samt traditioner, der navnlig bygger på religionen. Den egyptiske regering bestræber sig også på at afskaffe praksis med genital lemlæstelse. Sundhedsministeriet har således forbudt denne praksis ved et dekret, der blev bekendtgjort i 1996. Gennem oplysningskampagner, som støttes af EU, begynder samfundet at få større forståelse for problemet, men procentdelen af kvinder, der er ofre for en sådan praksis, er fortsat for høj.